Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2022/C 62/06)

Šiuo paskelbimu suteikiama teisė pateikti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 51 straipsnį (1) per tris mėnesius nuo šio paskelbimo dienos.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„RADICCHIO DI VERONA“

ES Nr.: PGI-IT-0670-AM01 - 2021 m. birželio 30 d.

SKVN ( ) SGN (X)

1. Pareiškėjų grupė ir teisėtas interesas

„Consorzio per la tutela e la valorizzazione del Radicchio di Verona I.G.P.“ [SGN „Radicchio di Verona“ apsaugos ir reklamos asociacija] Via Sommacampagna, 63/H 37137 VERONA - VR (Italija) E. paštas consorzio@radicchiodiverona.it Patvirtintas e. paštas consorzioradicchio@legalmail.it

Asociacija „Consorzio per la tutela e la valorizzazione del Radicchio di Verona I.G.P.“ turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos sprendimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☐ Geografinė vietovė

☐ Kilmės įrodymas

☒ Gamybos metodas

☐ Ryšys su geografine vietove

☒ Ženklinimas

☒ Kita: nuorodos į kontrolės įstaigą

4. Pakeitimo (-ų) rūšis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimas (-ai)

Produkto aprašymas

— Produkto savybės Produkto specifikacijos 2 straipsnio penktos pastraipos pirmas punktas: „tipo precoce“ [ankstyvojo tipo] gūžės sveria po 150–350 gramų, o „tipo tardivo“ [vėlyvojo tipo] – po 100–300 gramų; iš dalies keičiamas taip: „tipo precoce“ [ankstyvojo tipo] gūžės sveria po 150–350 gramų, o „tipo tardivo“ [vėlyvojo tipo] – po 50–300 gramų; Besikeičiantis klimatas pamažu verčia SGN „Radicchio di Verona“ žymimų produktų, ypač vėlyvojo tipo, augintojus naudoti senas klonines linijas, kurios, kaip įrodyta, gali geriau prisitaikyti prie naujų klimato sąlygų gamybos vietovėje. Nors iš šių senų kloninių linijų išaugintos cikorijos yra mažesnės, jos pasižymi visomis SGN „Radicchio di Verona“ žymimų produktų juslinėmis savybėmis. Todėl minimalus vėlyvojo tipo paprastųjų cikorijų svoris buvo sumažintas iki 50 gramų, atsižvelgiant į tai, kad iš šių senų kloninių linijų išauga mažesnės cikorijos. Šis pakeitimas taip pat buvo padarytas paskelbto bendrojo dokumento 3.2 punkto antros įtraukos pirmame punkte.

— Produkto savybės Penktos pastraipos antras punktas ir šeštos pastraipos pirmas sakinys: parduodamas su nedidele (ne ilgesne kaip 4 cm), bet matoma pirminės šaknies dalimi, kurios skersmuo proporcingas pačios gūžės dydžiui. Vartoti išleisti SGN „Radicchio di Verona“ žymimi produktai turi pasižymėti ne tik pirmiau nurodytomis tipinėmis savybėmis, bet ir būti tiksliai ir kruopščiai apipjaustyti, gūžė bei pirminė šaknis nuvalytos ir nuplautos, o gūžių ir mažos pirminės šaknies, kuri lieka prie gūžės, dydis ir ilgis turi būti vienodi. iš dalies keičiami taip: vėlyvojo tipo cikorijos gali būti parduodamas su nedidele (ne ilgesne kaip 4 cm), bet vis dėlto matoma pirminės šaknies dalimi, kurios skersmuo yra proporcingas pačios gūžės dydžiui. Vartoti išleisti SGN „Radicchio di Verona“ žymimi produktai turi pasižymėti ne tik pirmiau nurodytomis tipinėmis savybėmis, bet ir būti tiksliai ir kruopščiai apipjaustyti, gūžė ir pirminė šaknis (jei yra) nuvalytos ir nuplautos, gūžės ir bet kokia nuo jų auganti nedidelė pirminė šaknis turi būti vienodo dydžio ir ilgio. Šie pakeitimai yra susiję su reikalavimo nuimti cikorijų derlių su pirmine šaknimi panaikinimu (žr. skyriaus „Gamybos metodas“ pakeitimus). Šie pakeitimai taip pat padaryti atitinkamai bendrojo dokumento 3.2 punkto paskutinėje pastraipoje ir priešpaskutinės pastraipos pirmame sakinyje. Produkto specifikacijos 2 straipsnio ir bendrojo dokumento 3.2 punkto pabaigoje įterpta nauja pastraipa, kurioje nurodyta: Produktas „Radicchio di Verona“ gali būti pateikiamas kaip šviežia pjaustyta produkcija. Šis papildymas būtinas norint nurodyti, kaip turi būti pateiktas vartojimui paruoštas produktas (žr. produkto specifikacijos 5 straipsnio pakeitimus dėl gamybos metodų).

Gamybos metodas

— Produkto specifikacijos 5 straipsnio pirma pastraipa: SGN „Radicchio di Verona“ žymimų produktų derlius užauginamas sėjant sėklas tiesiai lauke arba išsodinant daigyne užaugintus daigus. Ankstyvojo tipo cikorijų sėklos turi būti sėjamos nuo liepos 1 iki 20 d., o vėlyvojo tipo – nuo liepos 21 d. iki rugpjūčio 15 d. Jei taikomas išsodinimo metodas, daigai bus pasodinti praėjus 20 dienų po atitinkamų aukščiau nurodytų sėjos laikotarpių. iš dalies keičiama taip: SGN „Radicchio di Verona“ žymimų produktų derlius užauginamas sėjant sėklas tiesiai lauke arba išsodinant daigyne užaugintus daigus. Ankstyvojo tipo cikorijų sėklos turi būti sėjamos nuo liepos 1 iki 31 d., o vėlyvojo tipo – nuo liepos 21 d. iki rugpjūčio 31 d. Jei taikomas išsodinimo metodas, daigai gali būti sodinami iki 20 dienų po aukščiau nurodytų sėjos laikotarpių. Dėl klimato sąlygų pokyčių, daigynų ir ūkių technologijų ir procesų naujovių bei ūkiuose vykstančių masinės ir kloninės selekcijos darbų, siekiant išsaugoti sėklas, sėjos ir išsodinimo laikotarpiai palaipsniui tapo ilgesni, visų pirma siekiant užtikrinti, kad produkcija ir toliau išlaikytų SGN „Radicchio di Verona“ žymimiems produktams būdingas juslines savybes per visą cikorijų pardavimo sezoną. Taip pat pakoreguotas daigų sodinimo laikotarpis, kad išsodinant daigus būtų užtikrintas reikiamas lankstumas tuo atveju, jei oro sąlygos būtų nepalankios.. Šie pakeitimai taip pat padaryti bendrojo dokumento 3.2 punkto pirmos įtraukos antrame punkte ir antros įtraukos antrame punkte.

— Iš 5 straipsnio antros pastraipos išbraukti žodžiai „liepos mėn.“. Ilgesnis sėjos / išsodinimo laikotarpis reiškia, kad reikia keisti ir sėklos augimo laikotarpį, nes norint, kad sėkla būtų pakankamai subrendusi ir užtikrintų gerą daigumą, ją reikia surinkti vėliau nei dabartinėje versijoje nustatytu laikotarpiu – liepos mėn. – ypač per vėlesnius sėklos atrinkimo laikotarpius.

— 5 straipsnio šešta pastraipa: Vėlyvojo tipo produkto „Radicchio di Verona“ derlius turi būti nuimamas taip, kad cikorijos liktų su didele pirminės šaknies dalimi (mažiausiai 8 cm). Ankstyvojo tipo cikorijų derlius gali būti nuimamas nuo spalio 1 d., o vėlyvojo tipo – nuo gruodžio 15 d. iš dalies keičiama taip: Vėlyvojo tipo produkto „Radicchio di Verona“ derlius gali būti nuimamas, kai augalas vis dar yra su pirmine šaknimi. Ankstyvojo tipo cikorijų derlių galima nuimti nuo rugsėjo 15 d., o vėlyvojo tipo – nuo gruodžio 15 d. Šie pakeitimai susiję su išsodinimo metodo taikymu auginant šią kultūrą. Dėl šiuolaikinių žemdirbystės metodų, kuriuos taikant naudojama mažiau pesticidų ir herbicidų, ir siekiant apsaugoti savo investicijas, ūkiai atsisako tiesioginės sėjos, o daigynuose auginamų daigų išsodinimo praktika paplito beveik visuotinai. Šis pasirinkimas taip pat leidžia paankstinti gamybą: tai, kad pirmieji augimo ciklo etapai vyksta daigynuose, reiškia, kad derlių galima nuimti anksčiau. Nors šis sprendimas padeda optimizuoti gamybą, jis taip pat reiškia, kad augalų šaknys gali būti labiau pluoštinės struktūros, taigi gali kilti rizika, kad derliaus nuėmimo metu jie gali neturėti reikiamos proporcijos pirminių šaknų, o dėl to gali kilti sunkumų vėlyvojo tipo cikorijų atveju. Šie pakeitimai taip pat padaryti bendrojo dokumento 3.2 punkto pirmos įtraukos antrame punkte ir antros įtraukos antrame ir trečiame punktuose.

— 5 straipsnio aštuntos pastraipos pirmas sakinys: Vėlyvojo tipo produkto „Radicchio di Verona“ atveju turi būti taikomas dar vienas etapas: brandos paankstinimo ir balinimo procesas, kurio metu cikorijos surenkamos horizontaliai į krūvas ir tai daroma iš karto lauke, ūkyje jau įrengtuose lanksčios plastiko dangos šiltnamiuose arba sandėliuose. iš dalies keičiamas taip: Vėlyvojo tipo produkto „Radicchio di Verona“ atveju turi būti taikomas dar vienas etapas: brandos paankstinimo ir balinimo procesas, kurio metu cikorijos surenkamos iš karto lauke, lanksčios plastiko dangos šiltnamiuose arba sandėliuose. Technologijų raida, privalomos sveikatos taisyklės ir, svarbiausia, kintančios klimato sąlygos verčia gamintojus savo nuožiūra arba dėl to, kad tai būtina, atsisakyti tradicinio brandos paankstinimo ir balinimo metodo, kai cikorijos sukraunamos į krūvas iš karto lauke. Brandos ankstinimas sukraunant cikorijas laukuose švelniomis žiemomis gali sukelti problemų, netgi pakenkti derliui ir jo kokybei. Nors šiuos metodus vis dar galima taikyti, kai kurie brandos paankstinimo ir balinimo būdai nebėra esminiai norint išgauti produktui „Radicchio di Verona“ būdingą traškumą, intensyvią tamsiai raudoną spalvą ir kiek kartoką skonį. Kruopščiai kontroliuodami šviesos, drėgmės ir temperatūros sąlygas lauke ar sandėlyje, augintojai gali atkurti sąlygas, reikalingas augalų vystymuisi atsinaujinti, kai sutelkiamos rezervinės šaknyje susikaupusios medžiagos, o tai savo ruožtu sukelia lapuose esančių medžiagųtransformaciją, taip pat užtikrina tinkamą galutinį produktą, t. y. tokį, kuris atitinka rinkodaros, kokybės ir juslinius reikalavimus bei SGN „Radicchio di Verona“ žymimų produktų profilį.

— Žodžiai „jei yra“ buvo pridėti prie 5 straipsnio devintoje pastraipoje esančios dalies apie pirminės šaknies apipjaustymą. Tai redakcinis pakeitimas, susijęs su 5 straipsnio šeštos pastraipos pakeitimu.

— Produkto specifikacijos 5 straipsnio ir bendrojo dokumento 3.5 punkto pabaigoje įterpta nauja pastraipa, kurioje nurodyta: Po pirmiau nurodytų pakavimo veiksmų SGN „Radicchio di Verona“ žymimi produktai gali būti perdirbami kaip šviežia pjaustyta produkcija. Šis perdirbimas neapsiriboja gamybos vietove. Dėl šio pakeitimo SGN „Radicchio di Verona“ žymimus produktus galima perdirbti kaip šviežią pjaustytą produkciją, nes vartotojai vis labiau nori pirkti patogiau paruoštus produktus.

Pakavimas ir ženklinimas

— Produkto specifikacijos 8 straipsnio sakinys: SGN „Radicchio di Verona“ žymimi produktai turi būti parduodami vienos iš toliau nurodytų rūšių sandariose pakuotėse, kurios atitinka ES teisės aktus: kartoniniuose, mediniuose ir (arba) sintetiniuose padėkluose; kartoniniuose, mediniuose ir (arba) sintetiniuose krepšeliuose; kartoninėse, medinėse ir (arba) sintetinėse 30 x 40 cm pakuotėse; kartoninėse, medinėse ir (arba) sintetinėse 30 x 50 cm pakuotėse; kartoninėse, medinėse ir (arba) sintetinėse 40 x 60 cm pakuotėse; 0,5, 1 arba 1,5 kg tinkliniuose maišeliuose. Kiekvienoje pakuotėje gali būti tik vienas produkto sluoksnis, o pakuotė turi būti uždaryta taip, kad ją atidarant būtų pažeidžiamas sandarumą užtikrinantis antspaudas. iš dalies keičiamas taip: SGN „Radicchio di Verona“ žymimi produktai turi būti parduodami tinkamose maistui skirtose talpyklose, kurių didžiausias pakuotės svoris neviršija 10 kg. Kiekviena talpykla turi būti uždaryta sandariu antspaudu. Jei vykdoma mažmeninė prekyba, didesnio nei 2 kg grynojo svorio pakuočių antspaudas gali būti pašalinamas, cikorijų galvos išimamos iš pakuotės ir parduodamosgalutiniam vartotojui vienetais. Perdirbti skirti produktai gali būti parduodami tinkamose talpyklose, kurių kiekvienos neto masė ne didesnė kaip 250 kg. Šis prašymas suteikti daug daugiau pasirinkimo laisvės, laikantis galiojančių teisės aktų, grindžiamas įvairiais vartotojų, ypač didžiųjų mažmenininkų, keliamais reikalavimais, nuolatinėmis technologinėmis naujovėmis ir naujų medžiagų naudojimu – tiek kalbant apie projektavimą, tiek apie biologiškai skaidžių, kompostuojamų ir kt. junginių naudojimą – žemės ūkio maisto pramonės šviežių produktų tvarkymo ir pakavimo sektoriuje. Be to, prašomas sertifikuojamų vartoti ir perdirbti skirtų cikorijų talpyklų talpos padidinimas pateisinamas būtinybe mažinti atliekas ir transporto bei logistikos išlaidas, ypač produkcijos, skirtos tolesniam perdirbimui (šviežiai pjaustytai ir atšaldytai apdorotai produkcijai). Pridėtas reikalavimas sandariai uždaryti galutiniams pirkėjams parduodamų produktų pakuotes, siekiant garantuoti produkto kilmę ir aiškiai atpažinti atvejus, kai pakuotę buvo bandoma atidaryti. Nors pagrindiniai mažmenininkai dabar dažniausiai naudoja daugkartines dėžes (IFCO, STECO ir kt.), o vienkartinių pakuočių yra naudojama mažiau, dėl to taip pat būtina numatyti galimybę pažeisti antspaudą ir išimti iš dėžių produktą siekiant galutiniam vartotojui parduoti jį vienetais. Perdirbti skirtų SGN „Radicchio di Verona“ žymimų produktų talpyklų sandarinti antspaudų pagalba nereikia, nes jose esanti produkcija bus toliau perdirbama ir pakuojama pagal taisykles. Galiausiai dėl visų pirmiau minėtų priežasčių nebeįmanoma reikalauti, kad gaminys būtų išdėstytas vienu sluoksniu, todėl šią taisyklę reikėjo panaikinti. Šie pakeitimai taip pat padaryti bendrojo dokumento pirmos pastraipos antrame sakinyje, po tos pastraipos pateiktame sąraše ir 3.6 punkto antroje pastraipoje.

— Iš 8 straipsnio trečios pastraipos buvo išbrauktos sąvokos „svoris“ ir „tinka vartoti iki“. Laikantis ES teisės aktų dėl šviežių vaisių ir daržovių (pvz., SGN „Radicchio di Verona“ žymimų produktų), manoma, kad nebūtina toliau reikalauti etiketėse visada nurodyti svorį ir „tinka vartoti iki“ datą, nes šios informacijos naudojimas skiriasi priklausomai nuo pakuotės tipo pagal Reglamentą (ES) Nr. 169/2011 ir jo priedus. Šie pakeitimai taip pat padaryti bendrojo dokumento 3.7 punkto pirmoje pastraipoje.

— 8 straipsnio ketvirtos pastraipos antras sakinys: Priklausomai nuo to, kuris iš pirmiau minėtų pakuočių tipų yra naudojamas, logotipas, parodytas toliau su naudojamų spalvų „Pantone“ kodais, gali būti vieno iš šių dydžių: — 28 mm x 21 mm — 60 mm x 48 mm — 105 mm x 85 mm — 150 mm x 120 mm iš dalies keičiama taip: Logotipas, parodytas toliau su naudojamų spalvų „Pantone“ kodais, turi būti bent 28 mm x 21 mm dydžio. Atsižvelgiant į logotipo grafinį sudėtingumą, buvo priimtas sprendimas panaikinti skirtingus anksčiau nustatytus formatus ir nurodyti tik minimalų dydį, kad būtų užtikrintas jo matomumas, ypač spausdinant ant tam tikrų tipų pakuočių.

Kita

Kontrolės įstaiga

— 7 straipsnis pakeičiamas taip: Atitiktį produkto specifikacijai turi patikrinti kontrolės institucija pagal Tarybos reglamento (EB) Nr. 1151/2012 36 ir 37 straipsnius. Kontrolės įstaigos duomenys: CSQA Certificazioni s.r.l., Via San Gaetano n. 74, 36016 Thiene (VI), Italija; Tel. +39 445313011; Faks. +39 445313070; e. paštas: csqa@csqa.it; patvirtintas e. paštas csqa@legalmail.it. Šį pakeitimą sudaro nuorodų į teisės aktus atnaujinimas ir už patikrinimus atsakingos kontrolės institucijos įvardijimas.

BENDRASIS DOKUMENTAS

„RADICCHIO DI VERONA“

ES Nr.: PGI-IT-0670-AM01 - 2021 m. birželio 30 d.

SKVN ( ) SGN ( X )

1. [skvn arba sgn] pavadinimas (-ai)

„Radicchio di Verona“

2. Valstybė narė arba trečioji šalis

Italija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Saugoma geografinė nuoroda (SGN) „Radicchio di Verona“ taikoma „Rossa di Verona“ veislės, tipo precoce (ankstyvojo tipo) arba tipo tardivo (vėlyvojo tipo) cikorijoms, priklausančioms Compositae šeimos Cichorium klasės intybus rūšiai.

Cikorijų, iš kurių gaunami SGN „Radicchio di Verona“ žymimi produktai, lapai yra be kotelių, ištisiniai, lygiakraščiai, išgaubti ir kylantys į viršų. Dėl žemos temperatūros žiemą lapai įgauna tipišką ryškią tamsiai raudoną spalvą ir, prisiglaudę vienas prie kito, sudaro įprastą tankios gūžės formą. Lapų gyslos yra labai išsišakojusios ir baltos spalvos.

Produktas „Radicchio di Verona“ yra dviejų tipų: ankstyvojo ir vėlyvojo. Pagrindinės ypatybės:

— ankstyvasis tipas: gūžės sveria 150–350 gramų, sėjos laikas – nuo liepos 1 iki 31 d., derlius pradedamas nuimti rugsėjo 15 d., o gatavo produkto išeiga iš hektaro neviršija 13 tonų;

— vėlyvasis tipas: gūžės sveria 50–300 gramų, sėjos laikas – nuo liepos 21 d. iki rugpjūčio 31 d., derlius pradedamas nuimti gruodžio 15 d., o gatavo produkto išeiga iš hektaro neviršija 11 tonų; derlius gali būti nuimamas augalui vis dar esant su pirmine šaknimi, o po derliaus nuėmimo turi būti taikomas dar vienas etapas: brandos paankstinimo ir balinimo procesas, kurio metu lapai įgauna jiems būdingą traškumą ir kiek kartoką skonį.

Vartoti išleisti SGN „Radicchio di Verona“ žymimi produktai turi pasižymėti ne tik pirmiau minėtomis tipinėmis savybėmis, bet ir būti tiksliai ir kruopščiai apipjaustyti, gūžė ir pirminė šaknis (jei yra) turi būti nuvalytos ir nuplautos, gūžės ir bet kokia nuo jų auganti nedidelė pirminė šaknis turi būti vienodo dydžio ir ilgio. Be to, gūžės lapai turi būti tankūs, apgaubiantys ir viršutinę dalį; gūžės forma beveik elipsinė, lapų gyslos gerai matomos. Lapai yra tamsiai raudonos spalvos ir nėra margi. Pagrindinė gysla yra visiškai balta iki pat pagrindo. Gūžės turi būti nepažeistos, sveikos (pašalinami produktai, kurie yra pažeisti puvinio arba sugedę ir dėl to vartoti nebetinkami), šviežios išvaizdos, be kenkėjų ir jųnepažeistos, be perteklinės išorinės drėgmės, be pašalinio kvapo ir (arba) skonio.

Vėlyvojo tipo cikorijos gali būti parduodamos su nedidele (ne ilgesne kaip 4 cm), bet matoma pirminės šaknies dalimi, kurios skersmuo proporcingas pačios gūžės dydžiui.

SGN „Radicchio di Verona“ žymimi produktai gali būti pateikiami kaip šviežia pjaustyta produkcija.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

Sėjimas / išsodinimas, derliaus nuėmimas, brandos paankstinimas ir balinimas, apipjaustymas ir plovimas turi būti atliekami 4 punkte apibrėžtoje gamybos vietovėje.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

SGN „Radicchio di Verona“ žymimas produktas turi būti supakuotas nustatytoje vietovėje, nes gabenant ir pernelyg dažnai perkeliant gūžė gali tapti ne tokia kompaktiška ir labiau linkusi nuvysti, o tai pablogins produkto kokybę.

SGN „Radicchio di Verona“ žymimi produktai turi būti parduodami tinkamose maistui skirtose talpyklose, kurių didžiausias pakuotės svoris neviršija 10 kg.

Kiekviena talpykla turi būti uždaryta sandariu antspaudu.

Jei vykdoma mažmeninė prekyba didesnio nei 2 kg grynojo svorio pakuotėmis, produktą galima išimti iš talpyklų nuplėšus antspaudą ir galutiniam vartotojui jį parduoti vienetais.

Perdirbti skirti produktai gali būti parduodami tinkamose talpyklose, kurių kiekvienos neto masė ne didesnė kaip 250 kg.

Po pirmiau nurodytų pakavimo veiksmų SGN „Radicchio di Verona“ žymimi produktai gali būti perdirbami kaip šviežia pjaustyta produkcija. Šis perdirbimas neapsiriboja gamybos vietove.

3.6. Specialios produkto registruotu pavadinimu ženklinimo taisyklės

Ant pakuotės turi būti aiškiai ir įskaitomai nurodytas pakuotojo pavadinimas, įmonės pavadinimas ir adresas, pakavimo data ir vieta bei visa kita pagal nacionalinius ar ES teisės aktus reikalaujama informacija.

Logotipą sudaro trys produkto „Radicchio di Verona“ širdelės, linijos ir mėlyna juostelė, vaizduojanti Veronos areną ir Adidžės upę, kad būtų atspindėta produkto geografinė kilmė.

Pavadinimas SGN „Radicchio di Verona“ negali būti apibūdinamas niekaip kitaip, nei taip, kaip numatyta šiame bendrajame dokumente. Galima nurodyti ūkio, kuriame produktas buvo auginamas, pavadinimą ir jo vietą. Taip pat gali būti naudojamas logotipas, nurodantis įmonę.

Žodžiai „Radicchio di Verona IGP“ turi būti pateikiami gerokai didesniu šriftu, nei bet kuri kita informacija.

4. Glaustas geografinės vietovės apibūdinimas

SGN „Radicchio di Verona“ žymimi produktai gaminami šiose Veneto regiono savivaldybėse:

Veronos provincija: Trevenzuolo, Salizzole, Nogara, Concamarise, Sanguinetto, Cerea, Casaleone, Legnago, Minerbe, Roveredo di Guà, Cologna Veneta, Veronella, Arcole, Zimella, Isola della Scala, Bovolone, Bevilacqua, S. Pietro di Morubio, Roverchiara, Gazzo Veronese, Sorgà, Erbè, Oppeano, Isola Rizza, Albaredo d’Adige, Pressana, Villa Bartolomea, Castagnaro, Terrazzo, Boschi S. Anna, Angiari, Bonavigo;

Vičencos provincija: Asigliano Veneto, Pojana Maggiore, Noventa Vicentina, Campiglia dei Berici, Agugliaro, Sossano, Villaga, Albettone, Orgiano, Alonte, Lonigo, Barbarano Vicentino, San Germano dei Berici;

Padujos provincija: Casale di Scodosia, Castelbaldo, Masi, Megliadino S. Fidenzio, Megliadino S. Vitale, Merlara, Montagnana, Ospedaletto Euganeo, Saletto, S. Margherita d’Adige, Lozzo Atestino, Urbana

5. Ryšys su geografine vietove

Vietovė, kurioje auginami SGN „Radicchio di Verona“ žymimi produktai, pasižymi smėlio dirvožemiu, kuriame gausu organinių medžiagų ir kuris yra gilus, gerai melioruotas, vėsus ir derlingas. Klimatas, kuris yra ypač palankus gamybai, yra žemyninis su labai karštomis, trumpomis vasaromis ir šaltomis, ūkanotomis žiemomis. Metinis temperatūros diapazonas yra platus, o kritulių kiekis, nors ir gerai pasiskirstęs per visus metus, yra ribotas.

Ypatingos savybės, išskiriančios SGN „Radicchio di Verona“ žymimus produktus iš kitų tos pačios produktų kategorijos produktų, yra ypač traškūs lapai, intensyvi raudona spalva ir kiek kartokas skonis.

SGN „Radicchio di Verona“ žymimi produktai turi ilgalaikę ir nusistovėjusią reputaciją. Pirmą kartą komerciniais tikslais produktas buvo pradėtas auginti XX a. pradžioje, nepaisant to, kad virtuvės soduose (broli) buvo auginamas nuo XVIII a. pabaigos. Jis įtrauktas į 1882 m. Jaccinio žemės ūkio apžvalgą (5 tomas, I dalis). Jis buvo auginamas Veronos provincijos aukštumose, tarp vaismedžių ir vynmedžių eilių. Produktas „Radicchio di Verona“ taip pat minimas karališkojo prefekto grafo Luigio Sormano Moretti „Monografia della provincia di Verona“ (Florencija, 1911 m.).

Giovanni Rorato knygoje „Cucina Veneta“ (1980 m.) šias cikorijas apibūdina taip: „...kaip gėlės ant stalo. Neabejotina – Veneto regionas įrodė esąs idealūs cikorijų namai, nes čia ši kultūra buvo ypač mėgstama šimtmečius, nors specializuotas ir atrankinis auginimas prasidėjo tik XIX a. pabaigoje. Šiandien Veneto regione auga daug įvairių cikorijų rūšių: raudonoji Treviso radicchio, margoji Castelfranco radicchio, Chioggia radicchio, Verona radicchio (kuri taip pat yra raudona) ir, galiausiai, margoji Lusia radicchio iš Polezinės…“

Produktas „Radicchio di Verona“ yra įgijęs neabejotiną reputaciją, kurią dar labiau sustiprino tai, kad jis naudojamas kaip pagrindinė daugelio tradicinių Veneto patiekalų sudedamoji dalis (cikorijų omletas, kaštoniniai cappelletti graikinių riešutų ir cikorijų padaže, cikorijų fagottini ir kt.).

Kompaktiška produkto gūžė, traškūs lapai ir unikalus, kiek kartokas skonis neabejotinai yra susiję su jo gamybos vietovės aplinka. Šios juslinės savybės atsiranda dėl žemyninio klimato, žemos temperatūros žiemą ir smėlingo dirvožemio, kuriame gausu organinių medžiagų ir kuris yra gilus, gerai melioruotas, vėsus ir derlingas.

Dėl daugelio vietinių žmonių kartų darbo, jų įgūdžių ir išradingumo bei nuolatinės tradicinių ir specifinių auginimo metodų paieškos ir taikymo produktas „Radicchio di Verona“ užsitarnavo reputaciją, kuri yra patvirtinta konkrečioje žemės ūkio ir mokslo literatūroje ir pripažinta komerciškai.

Nuoroda į paskelbtą specifikaciją

(šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje: http://www.politicheagricole.it/flex/cm/pages/ServeBLOB.php/L/IT/IDPagina/3335

arba

Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“ (kokybė), paskui ekrano kairėje – „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 343, 2012 12 14, p. 1.